Nach knapp zweistündigem Flug sind mir sicher und guet in Singapur glandet. Mit de Metro sind mir eimal quer durch d City zu eusere englische Gastfamilie düsed. D Maria hät in Züri drü Jahr lang de Chind vo dere Uswandererfamilie glueged. Eus hät es grosses Hus inere umzünte Siedlig mit Pool und Agstellte erwartet. Nach eme überschwingliche Empfang sind mir mit de Kids go plantsche. Müed vo de Reis und erschlage vom füecht-heisse Klima sind mir früeh is Bett, damit mir am nächste Tag beziite use  händ möge. Sightseeing isch uf em Programm gstande. Z Fuess händ mir de Financial-District und   China   Town   erkundet, bevor mir eus zur Abchüelig wiiteri Rundene im Pool gönnt händ. Am Abig händ mir de Lukas (en Kolleg vo eus) im Office im 30. Stock abgholt. De Blick uf de riisig Container-Hafe, d Skyline und d Marinabay isch grandios! Dank em Lukas händ mir wiiteri Highlights by Night  gseh und de Abig uf em Dach vo de Musicalhall bime Drink mit   Blick   ufd   Towers   usklinge lah. Uf em Sightseeingprogramm vom nächste Tag sind Little India und s arabische Viertel gstande. Da s Zentrum vo Singapur nöd sehr gross isch, chan mer viel z Fuess mache. Obwohl mir z Phuket mit 9kg Übergwicht (s Gepäck nöd mir sälber) iicheckt händ,  sind mir au in Singapur nöd ganz ums Shopping umecho. Dank eme grössere Rucksack als Handgepäck isch eus das bim nächste Flug erspart bliibe.